Profesorul de economie Mircea Coșea a remarcat faptul că sectorul privat în România e în criză și ne confruntăm cu un deficit bugetar uriaș, dar dacă-i ascultăm pe guvernanți, avem senzația că în țara noastră totul e roz.
Coșea a mai susținut că guvernanții tot cresc salariile bugetarilor deoarece aceștia consumă mult și asta crește economia. Mai apoi, guvernanții se laudă cu această creștere economică bazată pe consum, care ar trebui să fie, în loc, bazată pe investiții.
Declarațiile au fost făcute în cadrul emisiunii „Politica Zilei”, moderată de Ioana Constantin pe B1 TV.
Profesorul de economie a atras atenția că în continuare la bugetul de stat nu se colectează venituri pe măsura cheltuielilor pe care le face statul. În opinia sa, sunt slabe șansele ca guvernanții să se încadreze în ținta de deficit bugetar asumată pentru acest an.
„Asta înseamnă că vor urma niște măsuri. Din ce concluzionase dl ministru Boloș asta rezultă, că vor trebui să fie luate unele măsuri pe care noi le-am tot discutat de mai mult timp. De mirare e că nu se recunoaște acest lucru de către dl premier, care văd că e într-o permanentă manifestare a unor succese epocale pe care România le are. N-a avut România de când mă știu eu asemenea investiții, asemenea dezvoltări de fabrici și uzine ca pe timpul celălalt, șosele, irigații, fel de fel de lucruri. Nimic despre ce se întâmplă în realitate, anume o incapacitate a acestui Guvern de a regla deficitul”, a continuat Coșea.
Profesorul de economie a explicat apoi de ce Guvernul PSD-PNL e atât de interesat să facă angajări la stat și să tot crească salariile bugetarilor.
„În condițiile în care această țară, prin Guvernul pe care-l are, distruge sectorul privat, care e într-o mare criză – de la începutul anului, 28.000 până la 30.000 de societăți mici și mijlocii au dispărut și-o să dispară în contiuare ca urmare a Ordonanței trenuleț – creșterea economică a acestei țări – care e mică, dar e – se menține prin consum.
Asta înseamnă că trebuie să aduci bani pe piață care să mențină consumul. Suma nu poate să vină de la sectorul privat, care pierde în permanență. Și atunci dezechilibrul masiv care e în România constă în distrugerea sectorului privat și creșterea sectorului public, pentru ca sectorul public să mențină consumul. Îi dai funcționarului o leafă permanentă și o și mărești pentru că el consumă. La privat nu ne interesează, acolo scade leafa, n-ai cum să faci, ăia nu consumă cât cosnumă un funcționar de la primărie”, a mai spus Mircea Coșea.
În opinia sa, problema nu va fi rezolvată în timp scurt după alegeri, ci poate „la presiunea Uniunii Europene, care a început să vadă foarte clar că în România e un dezechilibru foarte periculos între veniturile sectorului public și cele ale sectorului privat”.